༡༩༧༨ལོར་ཆོས་རྒྱལ་ནམ་མཁའི་ནོར་བུ་གཙོ་འཁོར་རྣམས་བོན་གཞིས་སུ་ཕེབས་ཏེ་རིན་པོ་ཆེའི་མདུན་ནས་ཞང་ཞུང་མེ་རིའི་དབང་དང་།སྙན་རྒྱུད་མན་ངག་ལེའུ་བརྒྱད་པའི་ལུང་བཅས་གསན་ནས་ཕེབས།ལོ་དེར་ཁོག་གིས་བཤད་སྒྲུབ་འདུས་སྡེའི་ཉིན་རེའི་དུས་བསྟུན་གྱི་རེའུ་མིག་དང་།འཆར་གཞི་གཏན་འབེབས་གནང་ནས་རིམ་པ་གོང་མར་སྙན་གསན་ཞུས་ཏེ་གཡུང་དྲུང་བོན་གྱི་བཤད་སྒྲུབ་འདུས་སྡེ་གསར་དུ་བཙུགས།དེ་ནས་བཟུང་མི་ལོ་བཅུ་ཕྲག་རིང་ཕྱོགས་མཐའ་ཁག་ལ་ཕེབས་བཞུད་ཀྱི་བྱ་བ་བཅད་དེ་བོན་གྱི་མདོ་སྔགས་རིག་གནས་དང་བཅས་པའི་འཆད་ཉན་གནང་ནས་སློབ་ཚོགས་བསྐྱངས་ཏེ་དགོན་འདིར་བོན་གྱི་མདོ་སྔགས་རིག་གནས་དང་བཅས་པའི་རང་རྐང་ཚུགས་པར་མཛད།